Τέσσερα άτομα συνελήφθησαν σε κλαμπ που βρίσκεται στο κέντρο του Πειραιά και φέρεται να είχε μετατραπεί σε χώρο ερωτικών συναντήσεων.

Ένας από τους συλληφθέντες είναι ένας 48χρονος που κατηγορείται για διευκόλυνση ακολασίας άλλων, αλλά και για παράβαση του Νόμου περί προστασίας προσωπικών δεδομένων. Συνελήφθησαν επίσης τρεις εργαζόμενοι που δεν διέθεταν πιστοποιητικό υγείας.

Σε έλεγχο που πραγματοποιήθηκε στο χώρο διαπιστώθηκε ότι το κατάστημα διέθετε οκτώ ειδικά διαμορφωμένα δωμάτια που ήταν άμεσα διαθέσιμα για ερωτική συνεύρεση πελατών.

Επίσης, εξωτερικά και εσωτερικά του καταστήματος ήταν εγκατεστημένες κάμερες κλειστού κυκλώματος βιντεοσκόπησης.

Στο κατάστημα βρέθηκε και κατασχέθηκε το χρηματικό ποσό των 1.684 ευρώ, μία κάμερα ασφαλείας, δύο ηλεκτρονικοί υπολογιστές, μία μονάδα ηλεκτρονικού υπολογιστή, 191 μάσκες κάλυψης προσώπου και 26 μανδύες.

Οι συλληφθέντες οδηγήθηκαν στον εισαγγελέα Πλημμελειοδικών Πειραιά.